Kotimaisten kielten keskuksen johtaja Ulla-Maija Forsberg kokosi yksin runsaassa kolmessa vuodessa sanakirjan, jossa on 2 600 sanan alkuperäselitykset ja sadoittain uusia löydöksiä.

Stadin slangin ystävät onnistuivat huhtikuussa 2015 yllättämään suomalais-ugrilaisten kielten professorin Ulla-Maija Forsbergin perinpohjaisesti.

Kymmenkunta Suomalais-Ugrilaisen Seuran jäsentä oli saapunut kokouksen jälkeen illalliselle Helsingin Kruununhaassa sijaitsevaan ravintolaan. He eivät tienneet etukäteen, että siellä esiintyisivät tuona iltana räppäri Paleface, kansanmuusikko Anna E. Karvonen Stadin kadonneet -yhtyeineen ja rock-artisti Tuomari Nurmio.